ЈАВНО САОПШТЕЊЕ ФАТФ ОД 30.10.2026. ГОДИНЕ 
(https://www.fatf-gafi.org/content/fatf-gafi/en/publications/High-risk-and-other-monitored-jurisdictions/Call-for-action-october-2026.html)
Париз, 30.10.2026.године Високоризичне јурисдикције имају значајне стратешке недостатке у својим системима за борбу против прања новца, финансирања тероризма и финансирања ширења оружја за масовну уништење.  За све државе препознате као високоризичне ФАТФ позива све чланице и апелује на све јурисдикције да примењују појачане радње и мере а у најозбиљнијим случајевима позивају се државе да примењују противмере како би заштитиле међународни финансијски систем од ризика прања новца, финансирања тероризма и финансирања ширења оружја за масовно уништење (ПН/ФТ/ФШОМУ) који проистичу из те државе.  Ова листа се често екстерно зове  црна листа.  
Од фебруара 2020. године Иран је известио у јануару, августу и децембру 2024. и августу и новембру 2025. и јулу 2026. године са ограниченим материјалним променама у статусу акционог плана.  
С обзиром на повишене ризике од финансирања ширења ОМУ, ФАТФ поново упућује позив да се примене противмере на ове високоризичне јурисдикције. 
Јурисдикције на које се односи позив који је ФАТФ упутио својим чланицама и другим јурисдикцијама за примену противмера - црна листа

ДЕМОКРАТСКА НАРОДНА РЕПУБЛИКА КОРЕЈА (ДНРК)

Надовезујући се на своја саопштења у претходној деценији ФАТФ је и даље забринут због тога што ДНРК још увек не успева да  реши значајне недостатке у свом систему за борбу против прања новца и финансирања тероризма (БППН/ФТ) и због незаконитих активности ДНРК у вези са ширењем оружја за масовно уништење (ОМУ) и финансирањем истог, што представља озбиљне претње.
ФАТФ континуирано од 2011. године наглашава потребу  да све државе одлучно примењују циљане финансијске санкције у складу са Резолуцијама СБУН и да примењују следеће противмере да би заштитиле своје финансијске системе од претње прања новца, финансирања тероризма и финансирања пролиферације, која проистиче из ДНРК: 
· -Раскидање кореспондентских односа са банкама из ДНРК;
· -Затварање свих подружница или филијала банака из ДНРК на својој територији; и
· - Ограничавање пословних односа и финансијских трансакција са лицима из ДНРК.  
Упркос овим позивима, ДНРК је повећала повезаност са међународним финансијским системом, што повећава ризике од финансирања ширења ОМУ, што је ФАТФ и констатовао у фебруару 2024. године. Ово захтева већи опрез и поновну имплементацију и спровођење ових противмера против ДНРК.  Као што је наведено у РСБУН 2270, ДНРК учестало користи параван компаније, фантомске компаније, заједничка улагања и нетранспарентне власничке структуре у сврхе кршења санкција.  ФАТФ као такав подстиче своје чланице и све државе да примењују појачане радње и мере према ДНРК и могућности да иста извршава трансакције за свој рачун. 
ФАТФ такође апелује на државе да адекватно процене и објасне појачани ризик од финансирања ширења ОМУ већом финансијском повезаношћу, како је наведено, нарочито пошто следећи круг процена захтева од држава да адекватно процене ризике од ФП према Препоруци 1  и Непосредном резултату 11. Могућност прибављања поузданих и веродостојних информација које помажу у процени ризика од ФП у вези са ДНРК отежана је недавним истеком мандата Панела експерата из Комитета основаног према Резолуцији 1718.  Стога ће ФАТФ пратити спровођење мера за усклађивање са циљаним финансијским санкцијама и противмера према ДНРК. 
ИРАН
ФАТФ пoтврђује поновну сарадњу Ирана са ФАТФ-ом, док Иран настоји да отклони недостатке у свом режиму за спречавање прања новца и финансирања тероризма. У јуну 2016. године Иран се обавезао на високополитичком нивоу на решавање тих недостатака кроз акциони план који је истекао у јануару 2018. године. У октобру 2019. године, с обзиром на недостатак напретка Ирана према акционом плану, ФАТФ је позвао своје чланице и апеловао на све јурисдикције да затраже појачану контролу од стране надзорних органа  филијала и подружница финансијских институција чије је седиште у Ирану; да уведу појачане механизме извештавања о релевантним питањима или систематско извештавање о финансијским трансакцијама и да захтевају увођење обавеза појачане екстeрне контроле за финансијске групације у погледу сваке филијале или подружнице која се налази у Ирану.Од фебруара 2020. године, с обзиром на то да Иран није у потпуности спровео свој акциони план, ФАТФ је позвао своје чланице и захтевао од свих јурисдикција да примене делотоврне контрамере у складу са Препоруком 19.
У септембру 2026. године Иран је ФАТФу поднео ажуриране информације о напорима које је уложио за решавање реазличитих ставки из акционог плана са ФАТФ. Иран је остварио ограничени напредак у техничкој усклађености развијањем оквира за пријем захтева из иностранства за ограничавање располагања имовином. Међутим, режим за СПН/ФТ у Ирану и даље има фундаменталне недостатке. Конкретно, правни оквир у Ирану не криминализује на адекватан начин финансирање тероризма и не успоставља режим за циљане финансијске санкције у складу са стандардима ФАТФ. Као резултат тога, ФАТФ позива Иран да измени свој општи законски оквир, укључујући и примарно законодавство, како би се отклонила свака могућност за изузетке или друга ограничења у погледу кривичног дела финансирања тероризма и режима циљаних финансијских санкција који није у складу са стандардима ФАТФ и међународним обавезама.  
ФАТФ понaвља претходну оцену и позива Иран на решавање недостатака у вези са ратификацијом и имплементацијом на унутрашњем плану Конвенције УН против транснационалног организованог криминала (Палермо конвенција) и Конвенције УН за сузбијање финансирања тероризма (ФТ Конвенција). Како је ФАТФ констатовао у јуну 2026. године, неколико резерви које је Иран изнео на Палермо и ФТ конвенцију су прешироке а усклађеност Ирана на унутрашњем плану са овим Конвенцијама није у складу са стандардима ФАТФ. Коначно, ФАТФ такође констатује да Иран није успео да спроведе већину активности из акционог плана од 2016. године. Узимајући у обзир резолуције Савета безбедности Уједињених нација које се односе на непоштовање обавеза од стране Ирана у погледу забране ширења нуклеарног наоружања, ФАТФ подсећа све јурисдикције на њихове обавезе према стандардима ФАТФ да се баве ризицима финансирања ширења оружја за масовно уништење који потичу из Ирана. Поред тога, с обзиром на континуиране претње финансирања тероризма и финансирања ширења оружја за масовно уништење које потичу из Ирана и с обзиром на то да акциони план Ирана још увек није у потпуности спроведен, ФАТФ поново упућује позив својим чланицама и апелује на све јурисдикције да примене делотворне противмере према Ирану, укључујући следеће:
· Да одбију оснивање подређених друштава, или пословних јединица или представништава финансијских институција из ове државе или да на други начин узму у обзир чињеницу да релевантна финансијска институција долази из државе која нема адекватне системе за спречавање прања новца и финансирања тероризма; 
· да забране финансијским институцијама да оснивају пословне јединице или представништва у тој држави или да на други начин узму у обзир чињеницу да би релевантна пословна јединица или представништво била у држави која нема адекватне системе за спречавање прања новца и финансирања тероризма;
· На основу ризика, да ограниче пословне односе или финансијске трансакције, укључујући трансакције дигиталном имовином, са идентификованом земљом или лицима у дотичној земљи;
· Да забране финансијским институцијама и пружаоцима услуга у вези са дигиталном имовином успостављање нових кореспондентских односа и да захтевају од њих да изврше преглед постојећих кореспондентских односа са финансијским институцијама и пружаоцима услуга у вези са дигиталном имовином у дотичној земљи, заснован на ризику.
Приликом примене противмера, земље треба да обезбеде да се токови новчаних средстава који укључују хуманитарну помоћ, храну и медицинску опрему, дипломатске оперативне трошкове и личне дознаке одговарајуће третирају на основу ризика, узимајући у обзир ризике од финансирања тероризма или финансирања ширења оружја које долазе из Ирана, у складу са међународним обавезама. Иран ће остати на листи ФАТФ о високоризичним јурисдикцијама које подлежу позиву за акцију док се Акциони план у потпуности не испуни.  Као што је ФАТФ раније навео, уколико Иран ратификује и имплементира Палермо конвенцију и Конвенцију о финансирању тероризма, у складу са ФАТФ стандардима, ФАТФ ће одлучити о наредним корацима, укључујући и да ли да суспендује противмере.  ФАТФ може размотрити додатне наредне кораке ако Иран не покаже додатни напредак у испуњењу свог акционог плана.  
ФАТФ нарочито подстиче Иран да сарађује са ФАТФ како би хитно постигао даљи напредак у свом акционом плану за потпуно решавање следећих питања: (1) адекватна криминализација финансирања тероризма у складу са стандардима  ФАТФ; (2) препознавање и ограничавање располагања имовином терориста у складу са релевантним резолуцијама Савета безбедности Уједињених нација; (3) обезбеђивање адекватних и применљивих мера и радњи познавања и праћења странке; (4) показивање на који начин државни органи препознају и санкционишу нелиценциране пружаоце услуга трансфера новца/вредности; (5) обезбеђивање да ратификација и спровођење Палермо и ФТ Конвенције буду у складу са стандардима ФАТФ-а и разјашњење могућности пружања међународне правне помоћи; и (6) обезбеђивање да финансијске институције утврде да електронски трансфери садрже потпуне информације о налогодавцу и примаоцу.
Јурисдикције на које се односи позив који је ФАТФ упутио својим чланицама и другим јурисдикцијама за примену појачаних радњи сразмерно ризицима који проистичу из те јурисдикције:

ФАТФ позива на примену појачане дужне пажње – а не контрамера – на доле наведену јурисдикцију.
МЈАНМАР
У фебруару 2020. године Мјанмар се обавезао на решавање стратешких недостатака.  Акциони план Мјанмара истекао је у септембру 2021. године. 
У октобру 2022. године, с обзиром на трајни изостанак напретка и на то да већина ставки из Акционог плана још није испуњена ни годину након истека рока Акционог плана, ФАТФ је одлучио да је неопходна даља акција у складу са процедурама и ФАТФ позива своје чланице и друге јурисдикције да примењују појачане радње и мере сразмерно ризицима који проистичу од Мјанмара.  ФАТФ захтева да као део појачаних радњи и мера финансијске институције повећају степен и природу праћења пословног односа како би утврдиле да ли се те  трансакције или активности чине неуобичајеним или сумњивим.  Уколико се не постигне даљи напредак до фебруара 2027, ФАТФ ће размотрити противмере. 
Као што је ФАТФ констатовао у јуну 2026. године, преварне активности  и сајбер преваре у Мјанмару и даље су широко распрострањене и представљају значајне ризике од незаконитих финансијких токова. Премда је Мјанмар предузео неке кораке за решавање преварних активности и сајбер превара, укључујући и планирање оснивања национаног центра за спречавање онлајн превара и јачање регионалне и међународне сарадње, ФАТФ поново упућује позив Мјанмару да предузме одговарајуће радње за решавање ризика од незаконитих финансијских токова повезаних са преварним активностима и сајбер преварама и наставиће да ради са Мјанмаром у том погледу.  У решавању ових претњи од незаконитих финансијсих токова, Мјанмар треба да води рачуна о жртвама трговине људима од стране криминалних група.    
Коначно, када примењују појачане радње и мере, државе треба да обезбеде да се проток новчаних средстава за хуманитарну помоћ, закониту активност непрофитних организација и дознаке не ремети и не спречава. У вези са напорима за помоћ услед земљотреса у Мјанмару, ФАТФ нарочито препознаје колико је важно обезбедити да спровођење препорука не утиче негативно и несразмерно на непрофитне организације и да непотребно не омета цивилно друштво и пружање хуманитарне помоћи. ФАТФ ће такође наставити да прати да ли активности које Мјанмар предузима на спречавању прања новца и финансирања тероризма непотребно ометају законите финансијске токове. 
Мјанмар ће остати на листи држава које подлежу позиву за акцију док се акциони план у потпуности не испуни. Мјанмар треба хитно да ради на даљој имплементацији акционог плана са ФАТФ да би решавао стратешке недостатке, укључујући и: (1) повећање оперативне анализе и прослеђивања података и информација од стрaне финансијскообавештајне службе; и (2) обезбеђивање да се кривично дело прања новца истражује/процесуира у складу са ризицима.   
Јурисдикције под појачаним праћењем - сива листа (30.10.2026. године) 
(https://www.fatf-gafi.org/content/fatf-gafi/en/publications/High-risk-and-other-monitored-jurisdictions/increased-monitoring-october-2026.html)
Јурисдикције под појачаним праћењем активно раде са ФАТФ на решавању стратешких недостатака у својим системима за борбу против прања новца, финансирања тероризма и ширења ОМУ. Када ФАТФ стави јурисдикцију под појачано праћење, то значи да се држава обавезала да хитро решава препознате стратешке недостатке према договореним роковима и да подлеже појачаном праћењу.  Ова листа се често екстерно зове сива листа.
ФАТФ и регионална тела устројена по узору на ФАТФ (ФСРБ) настављају да раде са доле наведеним јурисдикцијама док извештавају о постигнутом напретку у решавању својих стратешких недостатака.  ФАТФ позива ове јурисдикције да испуне своје акционе планове експедитивно и у договореним роковима.  ФАТФ поздравља њихову посвећеност и интензивно ће пратити њихов напредак.  ФАТФ не позива на примену појачаних радњи и мера на ове јурисдикције.  Стандарди ФАТФ не предвиђају управљање ризиком на недозвољен начин (derisking) нити одстрањивање целих класа клијената, већ позива на приступ заснован на ризику.  Стога ФАТФ подстиче своје чланице и све јурисдикције да узму у обзир доле наведене информације у својој анализи ризика. Док разматрају предузимање акције на основу анализе ризика узимајући у обзир доле наведене информације, државе треба да обезбеде да се проток новачних средстава за хуманитарну помоћ, закониту активност непрофитних организација и дознаке не ремети нити спречава. Државе такође треба да размотре своје међународне обавезе према Резолуцији 2761 (2024) СБУН у погледу изузимања у хуманитарне сврхе  од мера за ограничавање располагања имовином које налажу режими санкција УН. 
ФАТФ континуирано препознаје још неке јурисдикције са стратешким недостацима у својим системима за борбу против прања новца, финансирања тероризма и ширења ОМУ. Један број јурисдикција још увек није био предмет разматрања и анализе  ФАТФ или ФСРБ, али ће у догледно време бити. 
[bookmark: _Hlk170284801]ФАТФ пружа одређену флексибилност јурисдикцијама које се не суочавају са моменталним роковима за извештавање о напретку на добровољној основи.  Од јуна 2026. године ФАТФ је разматрао и анализирао напредак следећих држава: Анголе, Боливије, Бугарске, Камеруна, Обале Слоноваче, Демократске Републике Конго, Кеније, Лаоса, Либана, Монака, Непала, Папуе Нове Гвинеје, Јужног Судана, Сирије, Венецуеле, Вијетнама, и Британских Девичанских Острва. У наставку текста (на доленаведеном линку[footnoteRef:1]) наведене су ажуриране изјаве за ове државе. Босна и Херцеговина, Хаити, Ирак и Јемен одлучили су да не извештавају у овом циклусу, тако да су у наставку текста наведене претходно објављене изјаве за ове државе али оне не одражавају нужно најновији статус система за борбу против ПН/ФТ у овим јурисдикцијама.   [1: https://www.fatf-gafi.org/en/publications/High-risk-and-other-monitored-jurisdictions/increased-monitoring-october-2026.html

Јурисдикције под појачаним праћењем:
· Ангола
· Боливија
· Босна и Херцеговина
· Камерун
· Хаити
· Ирак
· Кенија
· Кувајт
· Лаос
· Либан
· Непал
· Папуа Нова Гвинеја
· Јужни Судан
· Сирија
· Венецуела 
· Вијетнам
· Британска Девичанска Острва 
· Јемен 

Јурисдикције које више нису под појачаним праћењем од стране ФАТФ: 

· Бугарска
· Обала Слоноваче
· Демократска Република Конго
· Монако

